Ρέγκενσμπουργκ

Το Ρέγκενσμπουργκ (γερμανικά: Regensburg), παλαιότερα αναφερόμενη ως Ρατισβόνη, με 145.000 κατοίκους βρίσκεται στην καρδιά της Βαυαρίας, στο βορειότερο σημείο του Δούναβη και στην άκρη του Βαυαρικού δάσους. Είναι πρωτεύουσα της διοικητικής περιφέρειας του Άνω Παλατινάτου (Oberpfalz). Η πόλη, η οποία ιδρύθηκε από τους Ρωμαίους, αποτελούσε από το μεσαίωνα έως και την αρχή του 19ου αιώνα ένα σημαντικό πολιτικό και οικονομικό κέντρο της Γερμανίας.
Στην παλιά πόλη υπάρχουν πολλά μεσαιωνικά κτίρια με χαρακτηριστικούς ψηλούς πύργους. Το πανεπιστήμιο είναι από τα δημοφιλή στη Γερμανία με 20.000 φοιτητές.

Σημαντικότερα Αξιοθέατα 

Ο Καθεδρικός του Ρέγκενσμπουργκ αποτελεί ένα εξαιρετικά ενδιαφέρον δείγμα της αυθεντικής Γερμανικής Γοτθικής Αρχιτεκτονικής και θεωρείται ως το κορυφαίο έργο Γοτθικής Αρχιτεκτονικής στη Βαυαρία. Η κατασκευή του ξεκίνησε το 1275 και ολοκληρώθηκε το 1634, με εξαίρεση τους πύργους, οι οποίοι ολοκληρώθηκαν το 1869. Το εσωτερικό του ναού περιλαμβάνει αρκετά μνημεία, συμπεριλαμβανομένου ενός έργου τέχνης του Πέτερ Φίσερ. Η επίσημη χορωδία εκκλησιαστικής μουσικής στον Καθεδρικό του Αγίου Πέτρου είναι η γνωστή Ρέγκενσμπουργκερ Ντομσπάτσεν (Regensburger Domspatzen).
Η Πέτρινη Γέφυρα, χτισμένη από το 1135 μέχρι και το 1146, είναι ένα εξαιρετικό δείγμα αρχιτεκτονικής μεσαιωνικής γέφυρας. Οι ιππότες της 2ης και της 3ης Σταυροφορίας τη χρησιμοποίησαν για να διασχίσουν τον Δούναβη στο δρόμο τους για τους Αγίους Τόπους.
Απομεινάρια των τειχών του Ρωμαϊκού φρουρίου συμπεριλαμβανομένης της Porta Praetoria.
Η εκκλησία του Αγίου Ιακώβου, επίσης γνωστή ως Schottenkirche, μια ρομανική βασιλική του 12ου αιώνα, έχει πάρει το όνομά της από το μοναστήρι των Ιρλανδών Βενεδικτίνων (Scoti) στο οποίο ανήκε. Η κύρια είσοδος είναι διακοσμημένη με παράξενες απεικονίσεις. Βρίσκεται δίπλα στην Jakobstor, μια μεσαιωνική πύλη της πόλης.
Η παλιά ενοριακή εκκλησία του Σανκτ Ούλριχ αποτελεί ένα καλό παράδειγμα του Μεταβατικού ρυθμού του 13ου αιώνα, και περιλαμβάνει μια πολύτιμη συλλογή αντικών. Φιλοξενεί το μουσείο εκκλησιαστικής τέχνης της ενορίας.
Παραδείγματα βασιλικής ρομανικού στυλ είναι η εκκλησία του Ομπερμίνστερ, που χρονολογείται από το 1010, και η μοναστηριακή εκκλησία του αγίου Έμμεραμ, χτισμένη τον 13ο αιώνα, γνωστή ως μια από τις λιγοστές γερμανικές εκκλησίες με αποσχισμένο από την υπόλοιπη κατασκευή το καμπαναριό. Οι όμορφοι διάδρομοι του παλιού αββαείου, ένα από τα παλαιότερα στη Γερμανία, διατηρούνται ακόμα σε ένα αξιοπρόσεκτο επίπεδο. Το 1809 τα μοναστηριακά κτήρια μετατράπηκαν σε ένα παλάτι για τον πρίγκιπα του Τουρν και Τάξις, κληρονομικοί αρχιστράτηγοι της Αγίας Ρωμαϊκής Αυτοκρατορίας.
Η Adler-Apotheke, που βρίσκεται κοντά στον καθεδρικό του Ρέγκενσμπουργκ, ιδρύθηκε το 1610 και είναι ένα από τα παλαιότερα φαρμακεία στο Ρέγκενσμπουργκ. Ακόμα και σήμερα μπορείτε να δείτε το παλιό εσωτερικό του κτιρίου και τα ιστορικά αντικείμενα.
Οι ευκατάστατες οικονομικά οικογένειες ευγενών ανταγωνίζονταν η μία την άλλη για το ποια θα καταφέρει να χτίσει τον ψηλότερο πύργο της πόλης. Το 1260, ο χρυσός πύργος (Goldener Turm) χτίστηκε στην οδό Βάλει (Wahlenstraße).
Το Δημαρχείο, χρονολογούμενο κατά ένα μέρος από τον 14ο αιώνα, περιλαμβάνει τα δωμάτια που χρησιμοποιούνταν από την Αυτοκρατορική δίετα από το 1663 μέχρι και το 1806.
Ένα ιστορικό ενδιαφέρον υπάρχει επίσης στο Gasthof zum Goldenen Kreuz, όπου ο Κάρολος Κουίντος έκανε τη γνωριμία της Μπάρμπαρα Μπλόμπεργκ, της μητέρας του Ιωάννη της Αυστρίας (γεννημένος το 1547).
Ένα από τα πιο όμορφα μοντέρνα κτίσματα στην πόλη είναι η Γοτθική βίλα των βασιλιάδων της Βαυαρίας στις όχθες του Δούναβη.
Ανάμεσα στα δημόσια κτίρια της πόλης βρίσκονται η δημόσια βιβλιοθήκη, η πινακοθήκη, ο βοτανικός κήπος, και το ινστιτούτο δημιουργίας βιτρώ. Τα κολλέγια της πόλης (εκτός από το Πανεπιστήμιο του Ρέγκενσμπουργκ) περιλαμβάνουν μια επισκοπική σχολή κληρικών, και μια σχολή εκκλησιαστικής μουσικής.
Το Botanischer Garten der Universität Regensburg είναι ένας μοντέρνος Βοτανικός Κήπος που βρίσκεται στο χώρο του Πανεπιστήμιο του Ρέγκενσμπουργκ. Το Herzogspark περιλαμβάνει επίσης πολλούς μικρούς βοτανικούς κήπους.
Το αββαείο του αγίου Έμμεραμ, πλέον γνωστό ως Schloss Thurn und Taxis, είναι ένα μεγάλο κάστρο που ανήκει στην ισχυρή οικογένεια των Τουρν και Τάξις.

Κοντά στο Ρέγκενσμπουργκ υπάρχουν δύο πολύ επιβλητικά κτήρια Κλασσικού ρυθμού, χτισμένα από τον Λουδοβίκο Α΄ της Βαυαρίας ως εθνικά μνημεία του Γερμανικού πατριωτισμού και μεγαλείου. Το πιο επιβλητικό από τα δύο είναι το Walhalla, μια ακριβή απομίμηση του Παρθενώνα, χτισμένο ως Τευτονικός ναός της δόξας σε έναν λόφο κοντά στο Δούναβη στο Ντόναουσταουφ, 15χλμ στα ανατολικά. Το εσωτερικό, το οποίο είναι πλούσιο όσο μπορούν να το κάνουν το χρωματιστό μάρμαρο, οι επιχρυσώσεις, και τα γλυπτά, περιλαμβάνει τα αγάλματα παραπάνω από εκατό Γερμανών επιφανών προσωπικοτήτων. Το δεύτερο από τα κτίσματα του Βασιλιά Λουδοβίκου είναι το Befreiungshalle στο Κέλχαϊμ, σε 30χλμ απόσταση από το Ρέγκενσμπουργκ, ένα μεγάλο κυκλικό κτίριο το οποίο έχει σαν θέμα την τίμηση των ηρώων του Απελευθερωτικού Πολέμου που έλαβε χώρα στα πλαίσια των Ναπολεόντιων Πολέμων το 1813.

Γεωγραφία 
Το Ρέγκενσμπουργκ βρίσκεται στο βορειότερο τμήμα του ποταμού Δούναβη στο γεωλογικό σταυροδρόμι τεσσάρων διαφορετικών περιοχών:

στα βόρεια και στα βορειοανατολικά βρίσκεται το Βαυαρικό Δάσος (Bayerischer Wald) με γρανιτένια βουνά και μεγάλα δάση.
στα ανατολικά και νοτιοανατολικά βρίσκεται η εύφορη κοιλάδα του Δούναβη (Gäuboden) που καλλιεργείται σε μεγάλο βαθμό
ο νότος κυριαρχείται από ένα ορεινό περιβάλλον (Tertiär-Hügelland), αποτελώντας συνέχεια της οροσειράς των Άλπεων
στη δύση βρίσκεται η ορεινή περιοχή Fränkischer Jura

Οικονομία 
Η αυτοκινητοβιομηχανία BMW διαθέτει μια μονάδα παραγωγής στο Ρέγκενσμπουργκ. Η μονάδα παραγωγής της BMW στο Ρέγκενσμπουργκ παράγει 3-series 1-series αυτοκίνητα. Άλλες μεγάλες εταιρίες είναι η Siemens με τη θυγατρική της Osram Opto-Semiconductors και Siemens VDO (πλέον Continental AG) με τα κεντρικά γραφεία του αντιπροσώπου της εμπορείας αυτοκινήτων. Η Infineon, η πρώην συνεργάτης της Siemens, διαθέτει ένα μεσαίου μεγέθους εργοστάσιο στο Ρέγκενσμπουργκ. Άλλες γνωστές εταιρίες όπως η Maschinenfabrik Reinhausen, η Toshiba ή η Krones έχουν χτίσει εργοστάσια μέσα ή έξω από το Ρέγκενσμπουργκ. Η Amazon έχει επίσης το τμήμα εξυπηρέτησης πελατών της για τη Γερμανία στο Regensburg.

Το Πανεπιστήμιο του Ρέγκενσμπουργκ παίζει έναν εξίσου σημαντικό ρόλο στην οικονομία του Ρέγκενσμπουργκ. Ορισμένες Hightech-Biotech εταιρίες επίσης ιδρύθηκαν στο Ρέγκενσμπουργκ και έχουν τα γραφεία και τα εργαστήριά τους στο "BioPark".

Η CipSoft GmbH είναι μια εταιρεία βιντεοπαιχνιδιών με έδρα το Ρέγκενσμπουργκ.

Στο Ρέγκενσμπουργκ δραστηριοποιείται η OTTI, το Ινστιτούτο Τεχνολογίας της Ανατολικής Βαυαρίας.

Μεταφορές 
Το Regensburg Hauptbahnhof (κεντρικός σταθμός) είναι συνδεδεμένο μέσω γραμμών με το Μόναχο, τη Νυρεμβέργη, το Πασσάου, το Χοφ και το Ίνγκολσταντ και το Ουλμ. Είναι εύκολα προσβάσιμο από το Μόναχο μέσω τρένου, το οποίο παίρνει περίπου 1.5 ώρα. Από την πόλη περνούν επίσης δύο αυτοκινητόδρομοι, ο A3 από τη Κολωνία και τη Φρανκφούρτη στη Βιέννη, και ο A93 από το Μόναχο στη Δρέσδη. Η πόη συνδέεται επίσης με την "Bundesstraßen", και πιο συγκεκριμένα την B8, την B15, και την B16.

Η τοπική μεταφορά καλύπτεται από ένα ασταμάτητο δίκτυο λεωφορείων που διαχειρίζεται η RVV (Regensburger Verkehrsverbund).

Διεθνείς Σχέσεις

Αδελφοποιημένες Πόλεις 
Το Ρέγκενσμπουργκ είναι αδελφοποιημένο με τις παρακάτω πόλεις:
  Τεμπ, Ηνωμένες Πολιτείες Αμερικής, από το 1981
  Αμπερντήν, Ηνωμένο Βασίλειο από το 1955
  Μπρεσανόνε, Ιταλία, από το 1969
  Κλερμόν-Φερράν, Γαλλία, από το 1969
  Πίλζεν, Τσεχία, από το 1993
  Οδησσός, Ουκρανία, από το 1980
  Κουινγκντάο, Κίνα, από το 2009
  Μπούνταβαρ (μέρος της Βουδαπέστης, Ουγγαρία), από τον Μάιο του 2005

Παραπομπές

Εξωτερικοί σύνδεσμοι 

 Επίσημη ιστοσελίδα του Ρέγκενσμπουργκ
 εικονική περιήγηση του Ρέγκενσμπουργκ

 

Παραδουνάβιες πόλεις
Πόλεις της Βαυαρίας
Πρώην δημοκρατίες